


EKSAMEN I 15023 SKATTERETT 1�PRIVATE ��





Dato:	15. mai 2000 


Tid:	09.00-13.00


Hjelpemidler:	Norges lover, særtrykk av lover uten kommentarer, Jacob Jarøys eller Ole Gjems-Onstads skattelovsamling, kalkulator


Fagansvarlig:	Bjørn Espnes


Oppgavesettet består av 3 oppgaver.


Merknad:	Kandidaten skal henvise til aktuelle lovbestemmelser/forskrifter i forbindelse med de spørsmål som behandles. Presiser nødvendige forutsetninger.


---------------------------------------------------------------------------------------------------------





Oppgave 1 ( 40 %)





Hans og Grete er samboere og bor i egen bolig på Mørkved utenfor Bodø. De har ingen barn. Hans arbeider som økonomisjef i en bedrift i Bodø. Grete arbeider som revisor i et større revisjonsfirma i Trondheim. Hun reiser ukentlig mellom Trondheim og Bodø.





Hans har en årslønn på kr 350 000. Fra og med august måned har han i tillegg fritt kunnet benytte en av arbeidsgiverens biler. Bilen er en Volkswagen Golf med listepris som ny på kr 245 000. I perioden januar til og med juli benyttet Hans sin egen bil i jobben. Til sammen hadde han 17 000 kilometer yrkeskjøring i denne perioden. For denne kjøringen mottok han en godtgjørelse fra sin arbeidsgiver på kr 3,20 pr kilometer. Avstand fra bolig på Mørkved til arbeidsplassen i byen utgjør 10 kilometer en vei. Hans har vært på jobb i Bodø 20 dager hver måned, med unntak for juli da han hadde ferie hele måneden.





Grete har en årslønn på kr 420 000. I tillegg til dette dekker arbeidsgiveren ukentlige reiser mellom Bodø og Trondheim med fly og utgifter til hybel i Trondheim. Til sammen utgjorde dette kr 165 000 i 1999.





Grete inngår i en kollektiv pensjonsordning hos sin arbeidsgiver. Arbeidsgiveren dekker alle kostnader i denne forbindelse. Disse utgjorde kr 53 000 for Grete i 1999. Hans har ikke kollektiv pensjonsordning på jobben. I stedet har han tegnet en egen pensjonsforsikring som oppfyller kravene i skatteloven. Han ønsker å benytte ordningen fullt ut for 1999.  





Hans startet i 1999 på et master-studium i regnskap ved et amerikansk universitet. Studiet har en varighet på 3 semester. Studiet er lagt opp med en ukentlig samling i måneden. Arbeidsgiveren til Hans har dekket alle kostnader i forbindelse med studiet. Dette utgjorde i 1999 kr 75 000 i semesteravgifter, bøker, mv og kr 63 000 i reise og oppholdsutgifter.





Boligen på Mørkved er på 2 etasjer, hver på 120 m² og har en ligningsverdi på kr 300 000 pr 1.1.99. I overetasjen er det en leilighet på 120 m² som Hans og Grete benytter. I underetasjen er det en leilighet på 60 m² som er utleid til en enslig mor med ett barn for kr 4 000 pr måned. De resterende 60 m² er innredet med tre hybler som har felles kjøkken og bad. Disse leies ut til studenter ved Høgskolen. Månedlig leie pr hybel er på kr 2 300. Både hybelavdelingen og leiligheten i underetasjen har egne innganger. Totale driftskostnader for eiendommen var i 1999 kr 10 000. Anslått leieverdi for Hans og Gretes leilighet settes til kr 6 000. 





Grete mottok i 1999 utbytte på kr 200 000 fra norske børsnoterte aksjer. Utover dette har ikke Hans og Grete andre inntekter eller fradragsposter.





Spørsmål 1


Fastsett personinntekt og alminnelig inntekt for Hans og Grete





Spørsmål 2


Beregn hvor mye skatt på inntekt Grete skal betale for 1999. 








OPPGAVE 2 (50 %)





Advokatene Per og Pål driver advokatvirksomhet i et felles ansvarlig selskap der de eier 50 % hver. De har ansatt en advokatfullmektig og to sekretærer. Regnskapstallene for selskapet i 1999 er:





Honorarinntekter	kr	4 000 000


Lønnskostnader, mv	kr	- 1 000 000


Andre driftskostnader	kr	- 300 000


Avskrivninger	kr	- 300 000


Renteinntekter	kr	20 000


Rentekostnader	kr	    - 40 000 


Regnskapsmessig resultat  	kr	2 380 000





I posten lønnskostnader inngår lønn (inkludert feriepenger) med kr 900 000 og arbeidsgiveravgift og andre trygdeavgifter med kr 100 000. Avsetning for feriepenger pr 31.12.99 er beløpsmessig lik det som er utbetalt i feriepenger i 1999.





I posten andre driftskostnader inngår kontingent til arbeidsgiverforening med kr 11 800. 





Avskrivningene gjelder følgende poster: 





	Regnskapsmessig	Bokført verdi 	Saldoverdi


	avskrivning 1999	31.12.99	1.1.99





Goodwill	200 000	1 600 000	1 400 000


Kontormaskiner (datautstyr)	50 000	100 000	122 500


Inventar og løsøre	50 000	250 000	204 800





Det har ikke vært tilgang eller avgang av driftsmidler i 1999. Utover de eiendeler som fremgår ovenfor hadde virksomheten kundefordringer på kr 500 000 pr 1.1.99 og kr 400 000 pr 31.12.99. Det har ikke vært tap på fordringer de siste årene.





Per og Pål har en avtale seg i mellom om at de har krav på en arbeidsgodtgjørelse basert på antall timer de har arbeidet i året multiplisert med en timesats på kr 250. I 1999 har Per arbeidet 2000 timer mens Pål kun har arbeidet 180 timer som følge av sykdom. Pål har fått utbetalt kr 300 000 i sykepenger som følge av tapte inntekter fra virksomheten. Dette beløpet er ikke tatt inn i næringsregnskapet.








Spørsmål 1


Skal det fastsettes beregnet personinntekt fra virksomheten etter skattelovens § 12-10 ?





Spørsmål 2


Uavhengig av hva du har svart under spørsmål 1, skal du fastsette personinntekten for Per og Pål fra virksomheten i 1999 under forutsetning av at virksomheten blir underlagt reglene for beregning av personinntekt etter skattelovens § 12-10. All personinntekt fra virksomheten skal tas med i denne beregningen.








OPPGAVE 3 (10 %)





Espen driver Espens Rør. Han driver virksomheten som enkeltmannsforetak. I forbindelse med oppdrag for kunder har han kjørt 40 200 kilometer. Han har fakturert kundene med kr 3,20 pr kilometer – til sammen kr 128 640. Espen benytter også bilen, en Ford Mondeo stasjonsvogn til privat kjøring, herunder 6000 kilometer kjøring mellom hjem og arbeidssted. Bilen kjøpte Espen ny 1.1.99 og kostet kr 295 000 som tilsvarer bilens listepris som ny. Totale driftsutgifter i tilknytning til bilen var i 1999 kr 60 000. Dette inkluderer drivstoff, vedlikehold, forsikring, årsavgift, mv. Avskrivninger inngår ikke i dette beløpet.





Spørsmål 


Redegjør for den skattemessige behandlingen i næringsregnskapet av inntekter og utgifter i tilknytning til bilen. Herunder skal du tallmessig vise hvilke fradrag som gis og hvilken privat fordel Espen får.  

